बाकसा जिलानि सिङाव थानाय दक्षिन दुबागाव गामियाव थांनाय इं 2004 मायथाइनिफ्राय जागायनानै इं 2017 मायथाइसिम कालदिया दैमाया खुरखाबोबाय थादों। बेनिनो इं 2017 मायथाइयाव कालदिया दैमानि मोनसे गिदिर बानाजों गामिनि गुबै हाबग्रा लामाया खुरखालांनायनि उनाव देग्लायनि गिख्रंथाव बानजों दक्षिन दुबागाव गामिनि गिदिर नख’र सम्भुराम दासनि गंबा न’फोरखौ खुरखानानै लाङो आरो आद्रा थानाय गुबै न’खौबो दैया खुरखाहां जानानै दं। बेनि अनगायैबो बे एखे गामिनिनो नरेन सौधुरि, दीपक दास, कन्दर्प दास, करुना दास, पबन दास, नीलकान्त दास, तपन दास, दिलिप पाठक, जनार्दन दास, अभयश्वर मेधि, प्रबिन मेधि आरो ध्रुब दासमोननि गासै 40 बिघासो हाफोरा दैमानि बिखायाव गोमालांबाय। बे जेनांखौ लानानै गामिनि सुबुंफोरा राहागोथे जानानै सोरखारनि बायदि-बायदि बिफानाव अनसुंथाइनि नागिरबायदोंब्लाबो सोरखारआ जेबो राहा लानायखौ नुनो मोननाय जायाखै होनना राइजो-राजाफोरा खौरांगिरिफोरनि सिगाङाव अजद दैखांदों।